Ǹtondôbə nyé ai Mósɛs nâ: “Nyíígi ǎbə Farawóŋ, ó kad nyé naa ná ńgɔ Ǹtondôbə, Zambá ayɔŋ Hébrēa, a kɔ́bɔ dzǒge bod báma bə́ kə ma syé. 2Ngə́ ó nə və ábɛ̌n bɔ dzoge, ngə́ wakánga və ó bələ́ bɔ́, 3wɔ́ Ńtondôbə wâyi dzudubu á miǹkunda biyə́m yā məfan á yób á bikabilí, á bōzele, á bəkámɛl, á nyag ai á mīńtómbá á yób nálā wáyi bɔ ányamí ńnēn. 4Ǹtondôbə a yi tsíg ngab á zāŋ miǹkundǎ yā Ísraɛ̂l ai miǹkundǎ yā Égîptɛn. Awú láyǐ kig namba ḿfág yā bɔ́n bə́ Ísraɛ̂l.” 5Ńdɔ Ǹtondôbə a ngátsíg, nyé nâ: “Okídí ńgɔ ǎ yī bɔ́ bɔ ńnam ví!” 6Kídí léndē ná, ńdɔ̄ fə Ǹtondôbə a ngábɔ nálā miǹkunda bíyə́m mí Égîptɛn mí māná wú, vədá á miǹkunda mí bɔ́n bə́ Ísraɛ̂l, tɔ eyə́m dzīdzīā təge wú. 7Farawóŋ á lōmó bod nə́ bə́ kə̄ dɔ́ big á kə́ kwí, eyə́m dzídzīā yá ndzí kig wú á miǹkunda mí bɔ́n bə́ Ísraɛ̂l ! Və ǹnə́m Farawóŋ ó tɔ̄á álɛ̌d alɛ̌d, təge dzoge bod nə́ bə́ kə.